אלישע לוי: ורד לא היה טוב, מצפים שישפיע
רק 1:1 מאכזב לחיפה מול בני יהודה (יוסי שקל). צפו בתגובות
עודכן 11:26 07/11/2011
שחר הגיב לקריאות הקהל על עטר: "תמשיכו בצורה הזאת והוא לא יגיע"
אומרים שהמזל הולך עם הטובים אז כנראה שהכלל הזה תופס גם בצד השני כי מה שקרה הערב (ראשון) למכבי חיפה זה חוסר מזל מזן באמת מיוחד. האלופה סיימה ב-1:1 ביתי מול בני יהודה אחרי שהובילה משער מוקדם של חן עזריאל אך ספגה שער עצמי הזוי של יוריצה בולייאט (82) ושוב סיימה משחק ביתי בלי ניצחון.
בסיום המשחק בחר אלישע לוי לבקר באופן אישי את עידן ורד. "הוא לא נכנס טוב למשחק וגם לא המשיך אותו בצורה טובה. אנחנו מצפים מהמחליפים שיעשו חימום ויתרמו". בחדר ההלבשה אמר המאמן לקשר: "לא נתת 100 אחוז וככה אתה גם נראה, לא יכול להיות שתעלה כך מהספסל". ורד ספג ביקורות רבות בסיום המשחק הן מההנהלה והמאמן והן מהשחקנים. במועדון לא מרוצים מהמחויבות של השחקן לקבוצה.
בנוסף, מאז שער השיוויון העצמי של יוריצה בוליאט, החלו אוהדי חיפה לקלל את אלישע לוי ולקרוא בשמו של ראובן עטר. הבעלים יעקב שחר הגיב לקהל ואמר להם: "תמשיכו לעצבן אותי והוא פשוט לא יגיע"
"ברור שזו תוצאה רעה מבחינתנו, אבל זה המקסימום שהיה אפשר להוציא מהמשחק הזה", אמר בסיום מאמן מכבי חיפה שבהחלט נראה היה מאוכזב. "כל מאזן הנקודות שלנו לא מספיק וזה דבר שאנחנו צריכים להתמודד איתו. נכון שהמעבר מאירופה לליגה הוא לא קל לאף אחד, אך אנחנו לא נשתמש בזה כתירוץ". על הפער מהפסגה והמרחק מהאליפות אמר: "כדי להיות קרובים חייבים לנצח מן הסתם, אין הבדלים בין הקבוצות, פשוט צריך לעשות רצף ולשמור על יציבות".
אלישע לוי, שהחליט לפני המשחק לפתוח עם בויאן שראנוב בין הקורות במקום ניר דוידוביץ', התייחס להחלטה ההיא: "שראנוב עשה עבודה מצוינת, היו לו כמה הצלות טובות ולא היה לו חלק בשער. הבעיה שלנו היא לא בשער, אלא שאנחנו צריכים לדעת לנצח משחקים כאלה ובדקות לא טובות לדעת לשמור על שער נקי. זה דבר שאנחנו צריכים להתמודד איתו".
"אנחנו צריכים לשפר את משחק ההגנה שלנו", הוסיף המאמן, שהתייחס גם לשער השיוויון העצמי של יוריצה בוליאט: "נכון שהוא עשה טעות אבל הוא לא משחק לבד. אנחנו קבוצה, אנחנו מנצחים ביחד ומפסידים ביחד".
אחד שידע עליות וירידות, אליפויות ואכזבות, במשך השנים במועדון הירוק הוא כמובן הקפטן יניב קטן. "אנחנו לא יכולים לחשוב על אליפות, אנחנו לא מספיק טובים בשביל לחשוב על אליפות", אמר קטן, "יש הרבה דברים שאנחנו חייבים לשפר כי במשחק כזה צריך לנצל את המצבים ולנצח. אנחנו בתקופה פחות טובה, זו לא הקבוצה שהקהל רוצה לראות".
"אם לא נתעורר כל הדברים יברחו לנו ונשלם על זה מחיר", הוסיף קטן, שניסה גם להסתכל מעט על חצי הכוס המלאה, "אנחנו מועדון חזק ונדע להתגבר על כל דבר. אנחנו צריכים לחזור ולהיות מכבי חיפה האמיצה. אני תמיד אופטימי ואני מאמין שנסתדר".
בלילי: "במחצית השניה נכנסנו לעניינים"
ומנגד, אצל בני יהודה גם המאמן יוסי אבוקסיס היה מעט מאוכזב מכך שלא הצליח לגנוב לאלופה עוד שתי נקודות ולחזור לתל אביב עם ניצחון. "אם היינו קצת יותר טובים בחלק ההתקפי אז היינו כובשים עוד", סיכם מאמן הזהובים, "אני חייב לציין שזו הבעיה שלנו מתחילת השנה, שאנחנו לא מייצרים מספיק מצבים. עשינו שינויים טקטיים במחצית ובאמת בחצי השני נראינו קצת יותר טוב".
חלוץ בני יהודה, פיני בלילי, הוסיף: "לא שיחקנו טוב במחצית הראשונה, אבל אחר כך באמת נכנסנו לעניינים. לחזור מפיגור בחיפה ולהוציא נקודות גם ממנה וגם ממכבי תל אביב זה יפה מאוד. צריך להמשיך הלאה".